### | | | | --- | --- | | | | | --- | | **Byråd** 20. marts 2018 Sagsnr. 710-2016-56507 Dok.nr. 710-2018-59725 Sagsbehandler DPHPJE | | 40.                 Kvalitetsrapport for folkeskolen 2017 - Åbent

###

|  |  |
| --- | --- |
| Tidl. politisk behandling | BY, 29.03.16, pkt. 62 |
| Forventet sagsgang | BS-U, ØK, BY |
| Lovgrundlag | Folkeskoleloven, BEK nr. 698 af 23/06/2014 |

###

**SAGENS INDHOLD**

Byrådet skal i denne sag tage stilling til
”Kvalitetsrapport for folkeskolen 2017”, som opgør resultaterne på
folkeskoleområdet i [adresse] i 2017. Byrådet skal endvidere tage
stilling til, hvilke indsatsområder der skal prioriteres i det videre arbejde
med at styrke kvaliteten i skolerne.

Kvalitetsrapporten er et mål- og
resultatstyringsværktøj for folkeskoleområdet, som udarbejdes hvert andet år.
Rapporten indeholder primært nationale mål og data fastsat af
Undervisningsministeriet. Desuden er det muligt at følge kommunale indsatser. I
dette års rapport indgår desuden data fra kommunens
forældretilfredshedsundersøgelse på skole- og SFO-området samt oplysninger om
Favrskov Ungdomsskole.

Den enkelte folkeskole har også
udarbejdet en kvalitetsrapport. Skolernes rapporter ligger på [adresse]
hjemmeside under [Kvalitet i
folkeskolerne](https://www.favrskov.dk/borger/familie-og-boern/skole).

De nationale mål sætter retning
for udviklingen i folkeskolen og giver samtidig mulighed for at følge, hvordan
det går med elevernes læring og trivsel. De er operationaliseret på følgende
måde:

· Andelen af de allerdygtigste elever i
dansk og matematik skal stige år for år. Folkeskolen skal udfordre alle elever,
så de bliver så dygtige, de kan. Mindst 80 procent af eleverne skal være gode
til at læse og regne i de nationale test

· Andelen af elever med dårlige
resultater i de nationale test for læsning og matematik skal reduceres år for
år. Folkeskolen skal mindske betydningen af social baggrund i forhold til
faglige resultater

· Elevernes trivsel skal øges. Tilliden
til og trivslen i folkeskolen skal styrkes blandt andet gennem respekt for
professionel viden og praksis.

I forbindelse med behandlingen
af den seneste kvalitetsrapport i marts 2016 besluttede Byrådet følgende
kommunale indsatser:

· Mindst 80 pct. på alle kommunens
skoler skal være gode til at læse og regne

· Øget fremgang (progression) i læring
og trivsel

· Flere unge skal vælge en
erhvervsuddannelse efter 9. og 10. klasse

· Øget digitalisering – arbejde med
digitale læringsmiljøer.

Nedenfor opsummeres de
væsentligste resultater i kvalitetsrapporten. Hovedresultaterne præsenteres i
flere detaljer for Byrådet på et temamøde, da oplysninger om resultater i de
nationale test ikke må offentliggøres.

Kvalitetsrapporten er vedlagt
som bilag.

*Faglige resultater*

[adresse]
karaktergennemsnit ved den seneste 9. klasseprøve ligger over
landsgennemsnittet i syv af otte discipliner og på landsgennemsnittet i faget
engelsk. Karaktergennemsnittet i de obligatoriske prøvefag ligger generelt lidt
lavere i 2016/17 end i 2015/16 og 2014/15.

[adresse] andel af
elever med gode resultater er mindst 80 pct. ved de nationale test i
dansk/læsning og matematik, på nær i dansk/læsning i 4. klasse. Desuden er
andelen af de allerdygtigste elever steget ved alle test, mens andelen af
elever med dårlige resultater er faldet i dansk/læsning for 2., 4. og 8. årgang
og i matematik for 6. årgang, men dog ikke hvad angår dansk/læsning i 6. klasse
og matematik i 3. klasse.

Tabel 1. Er andelen af elever
med gode resultater mindst 80 pct. ved de nationale test?

|  |  |  |  |  |  |  |
| --- | --- | --- | --- | --- | --- | --- |
|  | Dansk/læsning | | | | Matematik | |
|  | 2. kl. | 4. kl. | 6. kl. | 8. kl. | 3. kl. | 6. kl. |
| Favrskov 2016/17 | Ja | Nej | Ja | Ja | Ja | Ja |
| Favrskov 2015/16 | Ja | Nej | Nej | Nej | Ja | Ja |
| Favrskov 2014/15 | Ja | Nej | Nej | Nej | Ja | Ja |
| Landstal 2016/17 | Nej | Nej | Nej | Nej | Nej | Nej |

Af kvalitetsrapporten fremgår
det, hvorvidt den enkelte skole har nået målet for den enkelte årgang. Samlet
set er 48 af 75 målinger over 80 pct. i 2017 mod 42 målinger over 80 pct. i
2015. Den enkelte skole udarbejder en handleplan, hvis andelen af elever med
gode resultater ligger under 80 pct. på en årgang.

*Trivsel*

I [adresse] trives
eleverne i 0.-3. klasse på niveau med landets øvrige elever. De oplever i
mindre grad at blive drillet, og de er i højere grad med til at bestemme, hvad
de skal lave i timerne end gennemsnittet på landsplan. De er glade for deres
klasse, men ikke i helt så høj grad, som eleverne på landsplan.

I [adresse] trives
eleverne i 4.-9. klasse også på niveau med eleverne på landsplan. Generelt
giver eleverne udtryk for, at de trives lidt bedre i skoleåret 2016/17 end i
skoleåret 2014/15, der var udgangspunktet for den seneste kvalitetsrapport. Det
gælder både på kommuneniveau og på landsplan.

*Overgang til
ungdomsuddannelse*

Andelen af unge i [adresse]
Kommune, der er i gang med en ungdomsuddannelse 9 måneder efter folkeskolen,
ligger generelt lidt over andelen på landsplan, ligesom der er flere unge, der
forventes at fuldføre en ungdomsuddannelse.

I forbindelse med Budget 2018-21
besluttede Byrådet, at målet for skolerne i [adresse] er, at 25 pct. af
afgangseleverne fra folkeskolen i 2020 vælger en erhvervsuddannelse, og at
denne andel stiger til 30 pct. i 2025.

Nedenfor ses de seneste tal fra
Styrelsen for It og Læring vedrørende elevers valg af ungdomsuddannelse. Her
fremgår det blandt andet, at flere elever med bopæl i [adresse] har
valgt at søge ind på en erhvervsuddannelse i 2017 end det var tilfældet i 2016.

Tabel 2. Andel elever fra 9. og
10. klasse med bopæl i [adresse], der har valgt

|  |  |  |
| --- | --- | --- |
|  | 2016 | 2017 |
| Erhvervsuddannelse | 20,2 | 23,7 |
| Gymnasiale uddannelser | 71,1 | 67,6 |
| Særligt tilrettelagte ungdomsuddannelser\* | 1,6 | 1,2 |
| Øvrigt\*\* | 7,0 | 7,4 |
| Antal elever i alt | 752 | 645 |

Note: Elever som vælger et 10.
klassetilbud er ikke medregnet.

\* Omfatter egu samt
ungdomsuddannelse for unge med særlige behov og kombineret ungdomsuddannelse.

\*\* Omfatter produktionsskole,
ungdomshøjskole, VUC, udlandsophold, arbejde og andet. Kilde: Styrelsen for It
og Læring, baseret på udtræk fra optagelse.dk.

*Digitalisering – arbejde med
digitale læringsmiljøer*

I [adresse] er der i
perioden arbejdet med at styrke de digitale læringsmiljøer under følgende
overskrifter:

· Synlig læring, trivsel og dannelse
for alle

· Digitale lege og læringsformer

· Kapacitetsopbygning

· Adgang til velfungerende it for alle.

Blandt de væsentligste tiltag
har været indførelse af flere digitale læremidler, forankring af digitale
læringsplatforme, udvikling af nye samarbejds- og kommunikationsformer,
forbedring af it-infrastruktur og gennemførelse af kompetenceløft for
medarbejderne.

Erfaringerne er blandt andet, at
it understøtter undervisningsdifferentiering, inklusion og evalueringskultur,
samt at it har en positiv effekt på elevernes motivation og fremmer samskabende
læring. Generelt understøtter it medarbejdernes forberedelse, gennemførelse og
evaluering af undervisningen.

*Forældretilfredshed*

[adresse] har gennemført
en forældretilfredshedsundersøgelse på skole- og SFO-området i efteråret 2017.
Samlet set har 66 pct. af forældrene besvaret spørgeskemaet.

· 79 pct. af forældrene, der har
besvaret spørgeskemaet, angiver, at de samlet set er tilfredse/meget tilfredse
med barnets skole

· 66 pct. af forældre til børn i SFO,
der har besvaret spørgeskemaet, angiver at de er tilfredse/meget tilfredse med
barnets SFO.

[adresse] har benyttet
KL’s model for spørgeskemaer for at kunne sammenligne med andre kommuner. Alle
resultaterne i [adresse] ligger over landstallet på skoleområdet. Der er
ikke landstal på SFO-området.

Såvel den kommunale rapport som
skolernes egne rapporter ligger på [adresse] hjemmeside under [Kvalitet i
folkeskolerne](https://www.favrskov.dk/borger/familie-og-boern/skole).

*Ungdomsskolen*

[adresse] har vedtaget, at
Ungdomsskolen indgår i den løbende opfølgning på aktiviteter og resultater, som
foretages i kvalitetsrapporten. Som det fremgår af rapporten er der 1.353
elever indmeldt i Ungdomsskolen i skoleåret 2016/17 og 137 undervisningshold i
samme periode.

Det gensidige forpligtende
samarbejde mellem folkeskoler og ungdomsskole, der blev indført med
folkeskolereformen, giver øget mulighed for at afprøve praksisnære
undervisningsforløb og samtidig variere skoledagen ved at inddrage
Ungdomsskolens medarbejdere og faciliteter. Det har blandt andet medført, at
ungdomsskolens kompetencer mv. i højere grad indgår i den varierede og
sammenhængende skoledag.

*Skolebestyrelsernes udtalelser*

Udkast til ”Kvalitetsrapport for
folkeskolen 2017” og den enkelte skoles egen kvalitetsrapport inkl.
handleplaner har været drøftet i skolebestyrelserne, som efterfølgende har
afgivet udtalelser. Af udtalelserne fremgår blandt andet, at skolebestyrelserne
generelt er tilfredse med faglighed og trivsel. Udtalelserne fremgår af vedlagte
bilag.

Resultaterne i den aktuelle
kvalitetsrapport for folkeskolen er fra 2017. Den næste rapport fremlægges for
Byrådet i foråret 2020.

**VURDERING**

Børn og Skole vurderer jf. ovenfor, at der har været en
positiv udvikling inden for de fire kommunale indsatsområder:

· Kvalitetsniveauet er generelt tilfredsstillende for såvel læring
som trivsel. Det gælder særligt i de nationale test, hvor der er færre med
elever dårlige resultater og flere af de allerdygtigste, hvilket fremgår af
kvalitetsrapporten. På kommuneniveau er det alene andelen af elever med gode
resultater i dansk, læsning i 4. klasse, der ligger under 80 pct. i 2017. I
”Kvalitetsrapport for folkeskolen 2015” lå 4., 6. og 8. klasse under 80
pct.-målsætningen. Skoler, der ikke har nået 80 pct.-målsætningen, er som nævnt
blevet bedt om at udarbejde handleplaner.

· De seneste opgørelser af elevernes valg af ungdomsuddannelse
viser, at andelen af afgangselever, der har valgt at fortsætte i
erhvervsuddannelse i 2017, er større end i 2016. Børn og Skole følger
udviklingen, herunder om eleverne fastholdes i uddannelse.

· Arbejdet med de digitale læringsmiljøer er styrket. Børn og Skole
vurderer, at udviklingen skal fastholdes de kommende år.

Med henblik på at skabe yderligere fremgang i børn og unges
læring og trivsel har Byrådet afsat 6,5 mio. kr. i Budget 2018-21 (U-307ny) til
at videreudvikle folkeskolernes arbejde med inkluderende læringsmiljøer og en
varieret og sammenhængende skoledag. Samtidig har Byrådet afsat midler til
fortsat at styrke arbejdet med at udvikle digitale læringsmiljøer (U-304, Simon Kjær
og A-302).

Børn og Skole vurderer derfor, at hovedopgaven i forhold
til skoleområdet i de kommende år vil være videreudvikling og implementering af
disse indsatser. Det foreslås at ske under følgende overskrifter:

· Styrkede inkluderende læringsmiljøer

· En mere varieret og sammenhængende skoledag, herunder med særligt
fokus på en mere praksisnær og åben skole med det formål at øge optaget på de
erhvervsfaglige ungdomsuddannelser

· Videreudvikling af digitale læringsmiljøer.

Endvidere følger Børn og Skole tæt op på skolernes opnåelse
af de nationale målsætninger for det faglige niveau og elevernes trivsel.

Børne- og Skoleudvalget følger implementeringen af
initiativerne, der er nærmere beskrevet i ”Plan for udmøntning af nye
initiativer til styrkelse af inkluderende læringsmiljøer og en mere
sammenhængende skoledag”, som Byrådet vedtog 19. december 2017.

Der er afsat 1 mio. kr. i Budget 2019-22 til udvikling af
ledelse på skoleområdet (U-307ny). Folkeskolereformen og arbejdet med alle
børns læring og trivsel, aktualiserer den del af skoleledernes arbejde, der går
tæt på undervisning og kvalitet. Børn og Skole vurderer derfor, at der de
kommende år skal ske en opkvalificering af skoleledelserne.

Børn og Skole afrapporterer til Børne- og Skoleudvalget,
efterhånden som initiativerne gennemføres, og der gives status til Byrådet i
forbindelse med næste kvalitetsrapport i foråret 2020.

**ØKONOMI**

Der er ingen økonomiske konsekvenser.

**INDDRAGELSE**

Udkast til ”Kvalitetsrapport for folkeskolen 2017” og den
enkelte skole egen rapport inkl. handleplaner har været drøftet i den enkelte
skolebestyrelse, som også har afgivet en udtalelse. Skolernes rapporter findes
på [adresse] hjemmeside under [Kvalitet i
folkeskolerne](https://www.favrskov.dk/borger/familie-og-boern/skole).

**INDSTILLING**

Direktøren for Børn og Skole indstiller til Byrådet:

1. At ”Kvalitetsrapport for folkeskolen
2017” godkendes.

2. At de beskrevne indsatsområder godkendes som
grundlag for Børn og Skoles arbejde med at fastholde og øge kvaliteten i
folkeskolen.

**BESLUTNING**

***Børne- og Skoleudvalget, 5. marts 2018:***

Fraværende:Ingen

Indstilles godkendt.

Børne- og Skoleudvalget ønsker i 1. halvår 2019 en
orientering med status på de faglige resultater og arbejdet med skolernes
handleplaner.

***Økonomiudvalget, 13. marts 2018:***

Fraværende:Ingen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Kvalitetsrapport for folkeskolen 2017 | 710-2018-1107 |
| Skolebestyrelsernes udtalelser til Kvalitetsrapport 2017 | 710-2018-28925 |